**Základná škola Varhaňovce**

Varhaňovce č. 20, p. Šarišské Bohdanovce 082 05

**Školský poriadok**

**Základnej školy Varhaňovce**

Milý žiak, žiačka, rodičia!

Každá spoločnosť sa spravuje podľa určitých pravidiel. To platí aj pre našu školu. Aby ste boli oboznámení, ako sa máte správať v triede, ostatných školských priestoroch, pri školských podujatiach i na verejnosti, predkladáme vám tento školský poriadok.

Všetky body školského poriadku sledujú cieľ, aby každé vystúpenie v škole i mimo nej zodpovedalo pravidlám slušnosti, spoločenského správania, aby ste si chránili svoje zdravie i zdravie svojich spolužiakov a aby ste sa riadili takými zásadami, ktoré vám umožnia nerušene sa vzdelávať a užitočne i príjemne prežiť roky povinnej školskej dochádzky.

 **Mgr. Monika Filipovičová**

 *riaditeľ/ka základnej školy*

**Článok 1**

**Základné ustanovenia**

1. Riaditeľ Základnej školy Varhaňovce (ďalej len „škola“) podľa § 153 z. č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov vydáva Školský poriadok. Podľa § 144 ods. 4 písm. b) z. č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, sa uvádza, že dieťa alebo žiak je povinný dodržiavať školský poriadok školy a ďalšie vnútorné predpisy školy alebo školského zariadenia.

2. Školský poriadok uvádza najmä podrobnosti o:

a) výkone práv a povinností detí, žiakov a ich zákonných zástupcov v škole alebo v školskom zariadení, pravidlá vzájomných vzťahov a vzťahov s pedagogickými zamestnancami a ďalšími zamestnancami školy,

b) prevádzke a vnútornom režime školy,

c) podmienkach pre zaistenie bezpečnosti a ochrany zdravia detí a žiakov a ich ochrany pred sociálno-patologickými javmi, diskrimináciou alebo násilím,

d) podmienkach nakladania s majetkom, ktorý škola spravuje.

3. Školský poriadok je vypracovaný v súlade s právnymi predpismi Slovenskej republiky aplikovanými na podmienky školy. Je verejne prístupný na webovej stránke obce Varhaňovce, v priestoroch zborovne školy a v kancelárii riaditeľky školy.

**Článok 2**

**Organizácia vyučovania v Základnej škole**

1. Vyučovanie je organizované podľa rozvrhu hodín, ktorý je schválený riaditeľom školy. Rozvrh hodín je súčasťou vývesky v každej triede je podpísaný triednym učiteľom a riaditeľom školy, musí ho rešpektovať každý žiak.

2. Začiatok vyučovania je o 8.00 hod. Žiaci prichádzajú do školy najskôr o 7:45 na rannú zmenu a o 12:25 na popoludňajšiu. Prvé 4 vyučovacie hodiny trvajú 45 minút. Od 5.hodiny je vyučovacia jednotka skrátená na 40 minút - teda aj popoludňajšie vyučovanie. Vyučovacia jednotka začína a končí zvonením.

3. Prestávky medzi vyučovacími hodinami sú v dopoludňajšej zmene 5 - 10 minútové, v popoludňajšej zmene 5 – minútové. Veľká prestávka nasleduje po 2. vyučovacej hodine a trvá 20 minút. Na popoludňajšej zmene 15 minút.

**Časový rozvrh hodín**

**Dopoludňajšia zmena:**

1. hod. 8.00 – 8.45

2. hod. 8.50 – 9.35

veľká prestávka /20 min/

3. hod. 9.55 – 10.40

4. hod. 10.45 – 11.30

5. hod. 11.40 – 12.20

6. hod. 12.25 – 13.05

**Popoludňajšia zmena:**

1. hod. 12.40 – 13.20

2. hod. 13.25 – 14.05

veľká prestávka /15 min/

3. hod. 14.20 – 15.00

4. hod. 15.05 – 15.45

5. hod. 15.50 – 16.30

6. hod. 16.35 – 17.15

**Článok 3**

**Práva žiakov**

1. Žiak má právo na:

a) rovnoprávny prístup ku vzdelávaniu,

b) bezplatné vzdelanie v základných školách,

c) vzdelanie v štátnom jazyku a materinskom jazyku v rozsahu ustanovenom zákonom o výchove a vzdelávaní (ďalej len „týmto zákonom“),

d) individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom týmto zákonom,

e) bezplatné zapožičanie učebníc a učebných textov na povinné vyučovacie predmety,

f) úctu k jeho vierovyznaniu, svetonázoru, národnostnej a etnickej príslušnosti,

g) poskytovanie poradenstva a služieb spojených s výchovou a vzdelávaním,

h) výchovu a vzdelávanie v bezpečnom a hygienicky vyhovujúcom prostredí,

i) organizáciu výchovy a vzdelávania primeranú jeho veku, schopnostiam,

záujmom, zdravotnému stavu a v súlade so zásadami psychohygieny,

j) úctu k svojej osobe a na zabezpečenie ochrany proti fyzickému, psychickému a

sexuálnemu násiliu,

k) na slobodnú voľbu voliteľných a nepovinných predmetov v súlade so svojimi

možnosťami, záujmami a záľubami v rozsahu ustanovenom vzdelávacím programom,

l) na informácie týkajúce sa jeho osoby a jeho výchovno-vzdelávacích výsledkov,

m) na individuálne vzdelávanie za podmienok ustanovených týmto zákonom podľa §24,

n) jemu zrozumiteľný výklad učiva,

o) položenie akejkoľvek otázky k danému učivu a dostať na ňu odpoveď,

p) objektívne hodnotenie a posúdenie študijných a pracovných výsledkov a na analýzu chýb pri písomných odpovediach, ústnych odpovediach a manuálnych zručnostiach,

r) ohľaduplné a taktné zaobchádzanie zo strany učiteľa i spolužiakov,

s) vyjadrenie svojho názoru na čokoľvek v primeranom čase, priestore a primeraným spôsobom,

t) na začiatku školského roka na výber spolužiaka, s ktorým chce sedieť - spoločne s triednym učiteľom si každá trieda vytvorí zasadací poriadok, ktorý sa stáva pre žiakov záväzným, a na vyučovacej hodine je možné zmeniť ho len so súhlasom vyučujúceho,

u) prestávku, ako ju stanovuje školský poriadok školy,

v) poskytnutie odborno – poradenskej, metodickej a informačnej pomoci na požiadanie od školského psychológa, výchovného poradcu a koordinátora prevencie drogových závislostí,

x) celý rad ďalších individuálnych práv, ktoré upravuje zákon o výchove a vzdelávaní (uvoľňovanie žiakov z vyučovania, postup do vyššieho ročníka, opakovanie ročníka, hodnotenie a klasifikácia, celkové hodnotenie, opravné skúšky, komisionálne skúšky, atď., Deklarácia práv dieťaťa, Dohovor o právach dieťaťa a Občiansky zákonník).

2. Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú.

3. Dieťa so špeciálnymi výchovno-vzdelávacími potrebami alebo žiak so špeciálnymi výchovno-vzdelávacími potrebami má právo používať pri výchove a vzdelávaní špeciálne učebnice a špeciálne didaktické a kompenzačné pomôcky.

**Článok 4**

**Povinnosti žiakov**

**A. Všeobecné**

Žiak je povinný:

1. neobmedzovať svojím konaním práva ostatných osôb zúčastňujúcich sa výchovy a vzdelávania,

2. dodržiavať školský poriadok školy a ďalšie vnútorné predpisy školy,

3. chrániť pred poškodením majetok školy, majetok, ktorý škola využíva na výchovu a vzdelávanie a majetok ostatných žiakov,

4. chrániť pred poškodením učebnice, učebné texty a učebné pomôcky, ktoré im boli bezplatne zapožičané,

5. pravidelne sa zúčastňovať na výchove a vzdelávaní a riadne sa vzdelávať, ak školský zákon a tento školský poriadok neustanovuje inak,

6. konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,

7. ctiť si ľudskú dôstojnosť svojich spolužiakov a zamestnancov školy,

8. rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

9. žiaci oslovujú zamestnancov školy: pani riaditeľka, pani zástupkyňa, pán a pani učiteľka, pán školník, pani upratovačka a pod.

10. zdravia všetkých zamestnancov školy pozdravom: „dobrý deň“, „dobré ráno“, zdravia ten istý deň len pri prvom stretnutí,

11. keď vstúpi do triedy dospelá osoba, žiaci ju pozdravia povstaním a sadnú si len na pokyn učiteľa. Pri jej odchode z triedy taktiež pozdravia povstaním,

12. na hodinách telesnej, výtvarnej a pracovnej výchovy a pri písaní kontrolných prác žiaci nezdravia.

**B. Dochádzka žiakov do školy**

1. Žiak je povinný dochádzať na vyučovanie a ostatné podujatia organizované školou pravidelne a dochvíľne.

2. Vyučovanie a podujatia školy môže žiak vymeškať pre chorobu, vážnu udalosť v rodine, pre veľmi nepriaznivé počasie a nepredvídané dopravné pomery.

3. Ak žiak chýba na vyučovaní z vopred známych dôvodov, je povinný oznámiť to včas triednemu učiteľovi.

4. Z určitých závažných dôvodov môže zákonný zástupca žiaka požiadať o uvoľnenie z vyučovania - z jednej hodiny uvoľňuje príslušný vyučujúci, z jedného dňa triedny učiteľ, z dvoch a viac dní riaditeľ školy po predložení žiadosti.

5. Ak žiak ostane doma pre nepredvídanú príčinu, rodičia sú povinní oznámiť triednemu učiteľovi príčinu neprítomnosti do 24 hodín.

6. Každú neúčasť na vyučovaní je žiak povinný ospravedlniť hodnoverným dokladom alebo písomným ospravedlnením rodiča, resp. zákonného zástupcu žiaka alebo lekára do 2 pracovných dní po opätovnom nástupe do školy.

7. Účasť na vyučovaní nepovinných predmetov a krúžkov pre zapísaných žiakov je povinná.

8. Pri podozrení zo zanedbávania povinnej školskej dochádzky je riaditeľ školy povinný zanedbávanie povinnej školskej dochádzky oznámiť obci, v ktorej má zákonný zástupca dieťaťa trvalý pobyt.

**C. Príchod žiakov do školy**

1. Žiaci prichádzajú na vyučovanie priebežne od 7,45 hod., tak aby 5 minút pred začatím prvej vyučovacej hodiny boli na svojom mieste s pripravenými učebnými pomôckami. Na popoludňajšie vyučovanie vstupujú do budovy o 12,30 hod. Žiakom je zakázaný skorší príchod do školy /týka sa to hlavne popoludňajšieho vyučovania/, nakoľko sa zdržiavajú na školskom dvore, ihrisku a nevhodným správaním narúšajú dopoludňajšie vyučovanie. Sú ponechaní bez dozoru a základná škola nebude niesť zodpovednosť za prípadné zranenia a úrazy.

2. Na záujmovú činnosť prichádzajú žiaci 5 minút pred začiatkom vyučovania (činnosti). Do budovy (šatne) vstupujú so súhlasom zamestnanca školy vykonávajúceho dozor alebo školníka.

3. Budova školy sa ráno uzavrie o 8:00 hod. Žiaci, ktorí prídu po tomto termíne, budú do školskej budovy vpustení dozor konajúcim učiteľom cez prestávky medzi vyučovacími hodinami. V prípade opakovaného neskorého príchodu žiaka do školy riaditeľ školy rozhodne o ďalšom postupe.

4. Do školskej budovy žiaci vchádzajú výlučne vchodom pre žiakov z prednej časti budovy.

5. Žiak si pred vstupom do budovy školy dôkladne očistí obuv a odoberie sa do spoločnej šatne, kde si odloží vrchný odev, preobuje sa do zdravotne vyhovujúcej obuvi a uloží si topánky.

6. Čiapky, baretky, šatky na hlavu si žiaci odkladajú do tašiek - z dôvodu prevencie pred stratou a krádežou. Počas vyučovania /prestávok/ ich nedávajú na hlavu.

7. Z bezpečnostných dôvodov je zakázané v areáli školy zdržiavať sa na miestach, kde nie je riaditeľom školy určený dozor, používať skejty, kolieskové korčule, jazdiť na bicykloch a akýchkoľvek dopravných prostriedkoch.

**D. Správanie sa žiakov na vyučovaní**

1. Žiak dochádza na vyučovanie a všetky školské podujatia načas, riadne pripravený, so všetkými učebnicami a školskými potrebami, ktoré podľa rozvrhu potrebuje na vyučovanie. Veci potrebné na hodinu si žiak pripraví cez prestávku, ostatné veci má v aktovke.

2. Žiak má triednym učiteľom určené miesto podľa zasadacieho poriadku, ktoré nesmie v priebehu vyučovania svojvoľne meniť. V počítačovej učebni určuje žiakovi miesto príslušný vyučujúci.

3. Po prvom zazvonení je každý žiak na svojom mieste a v tichosti očakáva príchod vyučujúceho.

4. Žiak na vyučovaní sedí slušne, pozorne sleduje učiteľov výklad i odpovede spolužiakov, aktívne pracuje, nenašepkáva, neodpisuje a nevyrušuje.

5. Ak chce žiak odpovedať alebo sa vyučujúceho niečo opýtať, hlási sa zdvihnutím ruky.

6. Ak sa žiak na vyučovanie nepripraví alebo nemá domácu úlohu, ospravedlní sa vyučujúcemu na začiatku hodiny, pričom uvedie dôvod svojej nepripravenosti. Domáce úlohy žiaci vypracovávajú doma a neodpisujú ich v škole.

7. Žiacku knižku musí mať žiak každý deň v škole na každej vyučovacej hodine. Musí byť podpísaná rodičmi vždy aspoň za uplynulý týždeň.

8. Žiak môže opustiť triedu, cvičisko alebo pracovné miesto len so súhlasom vyučujúceho alebo triedneho učiteľa.

9. Žiak udržuje svoje miesto a okolie v čistote a poriadku.

10. Na vyučovacej hodine sa zakazuje žiakovi jesť, piť nápoje /hlavne energetické, ktoré poškodzujú zdravie/, žuť žuvačku, a pod.

11. Manipulovať s oknami, svetelnými vypínačmi a didaktickou technikou umiestnenou v učebniach môže len vyučujúci alebo ním určený žiak. So žalúziami smie manipulovať iba učiteľ.

12. Nie je dovolené vykláňať sa z oblokov a vyhadzovať von papiere, odpadky a akékoľvek predmety.

13. Žiak do školy nenosí predmety, ktoré na vyučovaní nepotrebuje. Ak vyučujúci takýto predmet zistí, žiakovi ho odoberie a vráti rodičom. Klenoty a väčšie sumy peňazí nosí žiak do školy na vlastnú zodpovednosť. Pri ich odcudzení škola nemusí robiť žiadne opatrenia.

14. Ak žiak zistí stratu vecí, ktorá podlieha poisteniu, oznámi to vyučujúcemu, na ktorého hodine stratu zistil. Ten sprostredkuje spísanie záznamu o strate u zástupkyne riaditeľa školy, ktorá vykoná ďalšie opatrenia.

15. Žiak môže nosiť do školy mobilný telefón alebo hudobný prehrávač iba na vlastnú zodpovednosť. V čase vyučovacej hodiny je povinný mať ich vypnuté. V prípade porušenia tohto nariadenia mu môže vyučujúci mobilný telefón alebo hudobný prehrávač odobrať a vráti mu ho po skončení vyučovania. V prípade opakovania priestupku budú zadržané predmety vydané jedine zákonnému zástupcovi žiaka.

16. Žiakom sa zakazuje: sadať na parapetné dosky, nosiť v budove nebezpečnú obuv ( nie šľapky, dreváky, topánky na vysokom opätku), opúšťať počas vyučovania školskú budovu, dlho sa zdržiavať na WC, behať, ohrozovať spolužiakov, fajčiť, používať alkohol a narkotiká, hrať o peniaze, kĺzať sa po chodbách, spúšťať sa a nakláňať nad zábradlím v učebni špeciálnej triedy, ktorá sa nachádza v inej budove, má svoj vlastný vchod a šatňu.

17. Všetky písomnosti a potvrdenia si žiaci výlučne vybavujú prostredníctvom triedneho učiteľa.

18. Na školských vychádzkach, exkurziách, výletoch, dodržiavajú pokyny vedúceho učiteľa a ostatných pedagogických pracovníkov. Dodržiavajú určené termíny miesta a času sústredenia.

19. Škola stanovuje tieto opatrenia proti šíreniu legálnych a nelegálnych drog :

a) vstup do budovy cudzím osobám sa zakazuje - je možný iba so súhlasom vedenia školy,

b) učitelia i ďalší pracovníci školy sú povinní sledovať podozrivé správanie žiakov či nešíria drogy alebo iné omamné látky,

c) v prípade podozrenia na šírenie týchto látok, situáciu riešia v úzkej spolupráci s vedením školy,

d) ak je niektorý žiak pod vplyvom omamných látok, v spolupráci s vedením školy kontaktujú zákonného zástupcu žiaka.

20. Žiakom sa prikazuje:

a) dodržiavať predpisy a pokyny BOZP, s ktorými boli riadne a preukázateľne oboznámení,

b) oznamovať triednemu učiteľovi všetky zistené poškodenia a nedostatky, ktoré vo všeobecnosti ohrozujú bezpečnosť a zdravie.

**Správanie sa žiakov cez prestávky - prechod do učební**

1. Počas malých prestávok zostávajú žiaci vo svojich triedach, pripravujú sa na nasledujúcu hodinu, prípadne idú na WC. Dvere do triedy majú dokorán otvorené. Žiakom je dovolené krokom prejsť do inej triedy iba so súhlasom dozor konajúceho učiteľa.

2. Počas veľkej prestávky žiaci desiatujú, zdržiavajú sa v triede a na chodbe, kde majú triedu. Pri priaznivom počasí si žiaci nechávajú osobné veci v triede a odchádzajú na školský dvor zadným vchodom - tento priestor nesmú svojvoľne opustiť. Po prvom zvonení žiaci postupne odchádzajú do tried.

3. Počas prestávok je zakázané naháňať sa, behať a skákať po laviciach, kričať a inak sa neslušne správať, a tak ohrozovať svoju bezpečnosť ako aj spolužiakov.

4. Po použití sociálneho zariadenia si žiak umyje mydlom ruky, zatvorí vodovodný kohútik, zhasne za sebou svetlo a zatvorí dvere na WC. Elektrickou energiou a vodou šetrí v triede a na chodbách.

5. Papiere a rôzne odpadky odhadzujú žiaci do košov, je zakázané rozhadzovať odpadky po chodbách, záchodoch, hádzať do záchodových mís, pisoárov a umývadiel.

6. Presun žiakov z triedy do triedy, do počítačovej miestnosti, na ihrisko, zabezpečuje učiteľ vyučujúci daný predmet.

7. Presun žiaka na záujmový útvar je samostatný, v zodpovednosti zákonných zástupcov. Na záujmový útvar žiaci čakajú na vyučujúceho pred hlavným vchodom, resp. na vopred dohodnutom mieste.

**E. Odchod žiakov zo školy**

1. Po skončení poslednej vyučovacej hodiny si každý žiak uloží svoje veci do aktovky, očistí si svoje pracovné miesto a okolie od papierov a iných nečistôt a vyloží stoličku na lavicu.

2. Na pokyn učiteľa žiaci opustia triedu. Žiaci sa na chodbe zoradia a pod vedením učiteľa odídu do šatne. V šatni sa žiaci preobujú, oblečú a pod dozorom vyučujúceho opustia školskú budovu.

3. Žiak je povinný opustiť školský areál. Škola nenesie zodpovednosť za žiaka, ktorý porušil toto nariadenie.

**F. Správanie sa žiakov mimo školy**

1. Žiak je povinný slušne sa správať i v čase mimo vyučovania, a to aj počas voľných dní a prázdnin tak, aby neporušoval zásady spolunažívania a mravné normy spoločnosti a robil česť škole aj sebe. Nepoškodzuje verejný a súkromný majetok.

2. Pri dokázaní, že zničil časť školskej budovy alebo verejné priestranstvo rôznymi nátermi a hanlivými nápismi, je povinný toto odstrániť. Voči žiakovi bude vyvodené prísne výchovné opatrenie alebo znížená známka zo správania.

3. Pri pohybe na verejnosti, po chodníkoch sa žiaci nenaháňajú, nepokrikujú, s dospelým komunikujú slušne, nepoužívajú vulgárne výrazy a posunky, všetkých dospelých slušne pozdravia.

4. Pri nastupovaní do dopravného prostriedku sa ohľaduplne správajú k svojim spolužiakom a ostatným cestujúcim, bez vyzvania uvoľnia miesto starším. Neničia sedadlá a ostatné vybavenie dopravného prostriedku.

5. Škola odporúča, aby pobyt žiaka mimo domu bez sprievodu rodičov vo večerných hodinách bol v jesennom období do 20.00 hod., v jarnom a letnom období do 21.00 hod.

6. Žiak aj mimo školy chráni svoje zdravie a zdravie iných. Dbá na bezpečnosť, dodržuje predpisy pre chodcov.

7. Žiak nesmie fajčiť, požívať alkohol a iné návykové látky a navštevovať veku neprimerané podujatia a zariadenia.

8. Škola odporúča žiakom nekomunikovať a neprijímať žiadne ponuky od neznámej osoby.

9. Žiaci školy sú povinní dbať o dobrú povesť školy a prispievať k nej svojím správaním.

**G. Starostlivosť o školské zariadenia, školské potreby, o prostredie učební, chodieb a školského dvora**

1. Každý žiak je povinný mať učebnice a zošity vložené v obale. Do učebnice nepíše ani nekreslí. Ak žiak v priebehu školského roka poškodí učebnicu, musí poškodenie uhradiť. Ak učebnicu stratí, musí ju zaplatiť ako novú.

2. Ak žiak prechádza z jednej školy na druhú, učebnice si ponechá a odovzdá ich na tej škole, kde končí školský rok.

3. Kolektívy tried sa v triedach starajú o estetickú úpravu učebne a sústavnú kontrolu stavu žiackeho nábytku (stoličky, stoly) a ostatného inventára triedy.

4. Úmyselné poškodenie majetku v správe školy rieši triedny učiteľ so zákonným zástupcom žiaka, ktorý je povinný škodu nahradiť.

**H. Starostlivosť o zovňajšok**

1. Žiak chodí do školy čisto oblečený a upravený primerane veku (bez líčenia, výstredných účesov, nalakovaných nechtov, piercingu a pod.). Prezúva sa do zdravotne vyhovujúcej obuvi.

2. Na hodiny výtvarnej výchovy, pracovnej výchovy a telesnej výchovy si nosí vhodný pracovný a športový úbor podľa pokynov vyučujúceho.

**CH. Povinnosti týždenníkov**

1. Týždenníkov určuje triedny učiteľ, sú dvaja a zapisuje ich do triednej knihy. Ich povinnosti sú:

a) Do triedy prichádzať ráno 10 min. pred začiatkom vyučovania a podľa potreby pripraviť triedu na vyučovanie.

b) Hlásiť neprítomných žiakov na začiatku každej vyučovacej hodiny vyučujúcemu.

c) Hlásiť prípadnú neprítomnosť vyučujúceho na vyučovacej hodine zástupcovi riaditeľa do 10 min. jeho neprítomnosti.

d) Podľa pokynov vyučujúceho prinášať a odnášať učebné pomôcky.

e) Starať sa o čistotu tabule a dozerať na poriadok v triede po skončení vyučovacej hodiny a podľa potreby cez prestávky vyvetrať triedu.

f) Po poslednej vyučovacej hodine zabezpečiť, aby učebňa ostala v primeranom poriadku /vyprázdnené lavice, stoličky vyložené na laviciach, čistá tabuľa, zatvorené okná a vodovodný kohútik, zhasnuté svetlá a vyzbierané papiere/.

g) Počas prestávok aktívne spolupracovať s dozor konajúcim učiteľom a hlásiť mu akékoľvek porušenie disciplíny v triede.

h) Po zistení nedostatkov v triede ich odstrániť alebo ich hlásiť triednemu učiteľovi.

i) Dbať, aby do triedy nevstupovali neprezutí žiaci.

j) Plniť ďalšie úlohy podľa pokynov triedneho učiteľa /vyučujúceho/.

2. Ak týždenník svoje úlohy nesplní, dostáva napomenutie od triedneho učiteľa a pri opakujúcich sa nedostatkoch - pokarhanie od triedneho učiteľa.

**Článok 5**

**Základné práva a povinnosti rodičov.**

**I. Práva a povinnosti rodiča:**

1. Rodičom a iným osobám nie je dovolené vstupovať počas vyučovania do priestorov školy a vyrušovať učiteľa na vyučovacej hodine, pokiaľ tak nebude prípadne vopred dohodnuté a povolené riaditeľom školy alebo jeho zástupcom.

2. Rodič má plnú zodpovednosť za svoje dieťa v čase mimo vyučovania.

3. Zákonný zástupca má právo vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa zákona o výchove a vzdelávaní, zodpovedajúce schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti; právo na slobodnú voľbu školy možno uplatňovať v súlade s možnosťami výchovno-vzdelávacej sústavy.

4. Zákonný zástupca dieťaťa alebo žiaka alebo zástupca zariadenia má právo:

a) žiadať, aby sa v rámci výchovy a vzdelávania v škole alebo v školskom zariadení poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa tohto zákona,

b) oboznámiť sa s výchovno-vzdelávacím programom školy a školským poriadkom,

c) byť informovaný o výchovno-vzdelávacích výsledkoch svojho dieťaťa,

d) na poskytnutie poradenských služieb vo výchove a vzdelávaní svojho dieťaťa,

e) zúčastňovať sa výchovy a vzdelávania po predchádzajúcom súhlase riaditeľa školy

f) vyjadrovať sa k výchovno-vzdelávaciemu programu školy prostredníctvom orgánov školskej samosprávy,

g) byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.

5. Zákonný zástupca dieťaťa alebo žiaka alebo zástupca zariadenia je povinný:

a) vytvoriť pre dieťa podmienky na prípravu na výchovu a vzdelávanie v škole a na plnenie školských povinností,

b) dodržiavať podmienky výchovno-vzdelávacieho procesu svojho dieťaťa určené školským poriadkom,

c) dbať na sociálne a kultúrne zázemie dieťaťa a rešpektovať jeho špeciálne výchovnovzdelávacie potreby,

d) informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,

e) nahradiť škodu, ktorú žiak úmyselne alebo z nedbanlivosti spôsobil.

6. Zákonný zástupca dieťaťa je povinný prihlásiť dieťa na plnenie povinnej školskej dochádzky a dbať, aby dieťa dochádzalo do školy pravidelne a včas, ak mu nezabezpečí inú formu vzdelávania podľa tohto zákona; dôvody neprítomnosti dieťaťa na výchove a vzdelávaní doloží dokladmi v súlade so školským poriadkom.

7. Ak sa dieťa alebo žiak nemôže zúčastniť na výchove a vzdelávaní v škole alebo v školskom zariadení, jeho zákonný zástupca alebo zástupca zariadenia je povinný oznámiť škole alebo školskému zariadeniu bez zbytočného odkladu príčinu jeho neprítomnosti. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach.

8. Rodič alebo iný zákonný zástupca je povinný vytvárať nevyhnutné materiálne, sociálne a psychohygienické podmienky pre úspešnú školskú prípravu, najmä pre dieťa zabezpečovať

a) vhodné bývanie a vybavenie bytu, aby dieťa malo svoje miesto na prípravu a na spanie,

b) biologické potreby, starať sa o stravovací režim svojho dieťaťa,

c) potrebné hygienické prostredie a osobnú hygienu tak, aby dieťa prichádzalo do školy vyspané, umyté, čisté a riadne upravené,

d) starostlivosť o zdravotný stav dieťaťa, najmä vo vzťahu k detským ochoreniam šíriacim sa v žiackych kolektívoch, ako sú bežné detské respiračné ochorenia a infekčné ochorenia, žltačka, pedikulóza, svrab; rodič je povinný dieťa pod dohľadom lekára liečiť a dodržiavať jeho pokyny,

e) pre dieťa potrebné školské potreby, prezuvky a pomôcky, ktoré je dieťa povinné nosiť do školy.

9. Rodič je povinný pomáhať svoju dieťaťu v každodennej príprave do školy a najmä

a) dbať na to, aby dieťa dochádzalo do školy pravidelne a včas,

b) podnecovať u svojho dieťaťa adekvátny záujem o školské vzdelávanie, pravidelne prejavovať záujem o to, ako prebieha edukačný proces dieťaťa, aké má problémy a v čom spočívajú príčiny jeho ťažkostí,

c) komunikovať, spolupracovať s vyučujúcimi a tak zjednocovať svoje výchovné pôsobenie, čo sa v konečnom dôsledku odrazí v skvalitňovaní školských výsledkov dieťaťa,

d) v domácej príprave kontrolovať a viesť svoje dieťa k pravidelnej práci a taktiež k zodpovednému a kvalitnému plneniu úloh,

e) nezabúdať pochváliť svoje dieťa za veľmi dobrý výkon v škole, aby pochvalou pozitívne posmeľoval a motivoval svoje dieťa,

f) viesť svoje dieťa k požadovaným školským výsledkom, ale aj k prekonávaniu ťažkostí vo zvládaní náročných úloh,

g) osobitnú pozornosť venovať rozvíjaniu a upevňovaniu jazykových zručností a schopností; učiť svoje dieťa komunikovať, myslieť a poznávať vo vyučovacom jazyku, čo môže podstatným spôsobom ovplyvniť jeho výchovno-vzdelávacie výsledky.

10. Rodič je ďalej povinný

a) zvýšenú každodennú starostlivosť venovať svojmu dieťaťu so špeciálnymi výchovnovzdelávacími potrebami,

b) nahradiť škodu, ktorú dieťa úmyselne spôsobilo,

c) informovať školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na jeho výchovu a vzdelávanie,

d) písomne ospravedlniť neprítomnosť svojho dieťaťa nepresahujúcu tri dni, pri dlhšej neprítomnosti sa vyžaduje písomné potvrdenie príslušného lekára, ktoré bolo vystavené na začiatku liečenia.

e) kedykoľvek v priebehu domáceho liečenia svojho dieťaťa predložiť potvrdenie o domácom liečení pedagogickému zamestnancovi školy, sociálnemu pracovníkovi alebo príslušníkom polície.

**Článok 6**

**Základné práva a povinnosti učiteľov**

**I. Práva a povinnosti učiteľov:**

Okrem práv a povinností uvedených v pracovnom poriadku zamestnancov školy pedagogickí zamestnanci:

a) Sledujú oznamy na tabuli zástupcu riaditeľa školy a zmenu rozvrhu hodín, vedľajší dozor, suplovanie

b) ak vo výnimočných prípadoch učiteľ musí opustiť pracovisko v pracovnom čase, je povinný to oznámiť riaditeľovi školy, prípadne jeho zástupcovi.

c) Triedni učitelia oznámia žiakom zmenu rozvrhu.

d) Každý vyučujúci je povinný zapísať chýbajúcich žiakov do triednej knihy na začiatku vyučovacej hodine a nechávať ju na vyznačenom mieste v zborovni.

e) Každý vyučujúci po skončení vyučovania skontroluje triedu, v ktorej vyučoval poslednú hodinu (čistotu, stoličky).

**II. Povinnosti pedagogického dozoru**

1. Pedagogický dozor nad žiakmi plní funkciu bezpečnostnú a preventívnu. Umožňuje pedagogickým zamestnancom školy priamy styk so žiakmi a tým aj aktívne, výchovné pôsobenie na žiakov mimo výchovno-vzdelávacieho procesu. Zamestnanci pri pedagogickom dozore sledujú a kontrolujú činnosť žiakov, sú oprávnení dávať im primerané príkazy a poučenia.

2. Pedagogický dozor nad žiakmi v škole, resp. mimo školy patrí medzi povinnosti pedagogických zamestnancov a zahŕňa sa do ich týždenného pracovného času, nie pedagogického úväzku. Vykonáva sa pri všetkých organizačných formách vyplývajúcich z výchovno-vzdelávacieho procesu, učebných osnov, podujatí organizovaných školou, napr. pri súťažiach, olympiádach, kultúrnych, telovýchovných a športových vystúpeniach a pod. Týždenný pracovný čas pedagogických zamestnancov pozostáva z času, počas ktorého pedagogickí zamestnanci vykonávajú vyučovaciu činnosť a výchovnú činnosť, a z času, počas ktorého vykonávajú ostatné činnosti súvisiace s pedagogickou prácou a prácou ustanovenou v pracovnom poriadku.

3. Medzi činnosti súvisiace s pedagogickou prácou patrí (okrem osobnej prípravy na vyučovanie, prípravy učebných pomôcok a materiálu na vyučovanie, vedenie dokumentácie školy, opravy písomných a grafických prác žiakov, starostlivosť o kabinety, knižnice, klubovne, laboratóriá, školské dielne a pozemky, účasť na poradách zvolaných riaditeľom školy, účasť na združeniach rodičov resp. rodičovskej rady a pod.) aj vykonávanie pedagogického dozoru nad žiakmi priamo v škole, vrátane areálu školy resp. mimo školy.

4. Pedagogický dozor učiteľ (pedagogický zamestnanec) vykonáva teda zásadne v rámci prác súvisiacich s vyučovaním a výchovnou činnosťou, či už v škole alebo mimo školy v súlade s osobitnými predpismi a podľa pokynov riaditeľa školy na základných školách podľa smerníc Ministerstva školstva.

5. V škole vykonáva učiteľ dozor nad žiakmi pred vyučovaním, cez prestávky, po vyučovaní, pri ostatnej výchovno-vzdelávacej činnosti vyplývajúcej z učebných osnov, pri prechode žiakov z jednej budovy školy do druhej budovy školy, prípadne iného určeného miesta, kde sa koná vyučovanie, výchovná činnosť (učebňa, ihrisko). Pri zabezpečovaní dozoru nad žiakmi v školách sa postupuje podľa rozvrhu dozorov, schválených riaditeľom školy, ktorý je vyvesený na viditeľnom a dostupnom mieste. Dozor nad žiakmi v škole sa začína 15 minút pred začiatkom predpoludňajšieho alebo popoludňajšieho vyučovania a končí sa odchodom žiakov zo školy po skončení vyučovania.

6. Mimo školy vykonáva učiteľ (pedagogický zamestnanec) dozor nad žiakmi počas účasti žiakov na súťažiach, resp. pri ich príprave a na iných podujatiach organizovaných školou, pri vychádzke, výlete a exkurzii. Riaditeľ školy určí z pedagogických zamestnancov sprievodcov tak, aby na jedného sprievodcu pripadlo najviac 25 žiakov. Ak sa žiaci pohybujú v skupinách alebo útvaroch po verejných komunikáciách, pedagogickí zamestnanci poverení dozorom sú povinní dbať na predpisy o cestnej premávke.

7. Počas veľkej prestávky učiteľ, ktorý vyučuje v triede, ktorá ma osobitný vchod( mimo hlavného vchodu) poverí nepedagogického zamestnanca dozorom po dobu uspokojenia svojich základných biologických potrieb.

**Článok 7**

**Postup pri uvoľňovaní a ospravedlňovaní žiakov z vyučovania, pri udeľovaní výchovných opatrení za porušovanie školského poriadku školy a neplnenie povinnej školskej dochádzky.**

**Ospravedlnená neúčasť žiaka**

1. Za ospravedlnenú neúčasť žiaka na výchovno-vzdelávacom procese sa uznáva najmä:

a) choroba žiaka,

b) lekárom nariadený dočasný zákaz jeho dochádzania do školy,

c) mimoriadne nepriaznivé podmienky počasia,

d) mimoriadne závažné udalosti v rodine žiaka,

e) účasť žiaka na reprezentácii školy.

**Uvoľňovanie žiaka z vyučovania na žiadosť rodiča**

1. Zákonný zástupca môže písomne požiadať triedneho učiteľa o uvoľnenie svojho dieťaťa z vyučovania na 2 dni z rodinných dôvodov. Písomnú žiadosť podá triednemu učiteľovi, ktorý o tom informuje riaditeľa školy. Triedny učiteľ o chýbaní žiaka informuje osobne aj ostatných vyučujúcich v triede.

2. Zákonný zástupca môže písomne požiadať riaditeľa školy o uvoľnenie svojho dieťaťa z vyučovania na viac ako 2 dni z rodinných dôvodov. Písomnú žiadosť podá riaditeľovi školy, ktorý o tom informuje triedneho učiteľa. Triedny učiteľ o chýbaní žiaka informuje osobne aj ostatných vyučujúcich v triede.

3. Vyučujúci žiaka zapisuje do triednej knihy ako chýbajúceho a vymeškané hodiny mu triedny učiteľ ospravedlní. Žiak je povinný si po nástupe do školy doplniť zameškané učivo.

4. Triedny učiteľ ospravedlní 1-dňovú neprítomnosť žiaka písomne zdôvodnenú zákonným zástupcom maximálne 4 x za školský polrok. Zákonný zástupca môže žiaka ospravedlniť maximálne na dobu 3 dni po sebe. Súčet dní na písomných ospravedlnenkách nesmie prekročiť 4 dni v školskom polroku a 8 dní v školskom roku, dni naviac sa považujú za neospravedlnené. Žiak je povinný zistiť si domáce úlohy a doplniť si učivo z predmetov, na ktorých sa nezúčastnil.

**Uvoľňovanie žiaka na súťaže**

1. Vedomostné a športové súťaže organizované školou, zriaďovateľom príp. inými školami sa sú neoddeliteľnou súčasťou vyučovania.

2. Pokiaľ sa súťaže organizujú mimo budovy školy, môžu sa ich žiaci zúčastniť len na základe informovaného súhlasu zákonného zástupcu.

3. Triedny učiteľ v spolupráci s učiteľom, ktorý sprevádza žiaka na súťaž, v triednej knihe do poznámky uvedie poučenie o BOZP a informáciu o účasti žiaka na súťaži.

4. Počas neprítomnosti vyučujúci žiaka zapíše do triednej knihy ako chýbajúceho, pričom mu triedny učiteľ vykáže 0 vymeškaných hodín. Žiak sa po skončení súťaže v sprievode učiteľa vráti do školy a až potom môže odísť domov. Žiak je zároveň povinný zistiť si domáce úlohy a doplniť si preberané učivo z predmetov, na ktorých sa nezúčastnil.

5. Učiteľ, ktorý sprevádza žiakov na súťaž, je povinný najneskôr 2 dni pred uskutočnením súťaže predložiť riaditeľovi školy zoznam žiakov, miesto a čas konania príp. iné organizačné pokyny na schválenie.

**Uvoľňovanie žiaka na lekárske vyšetrenie**

1. Triedny učiteľ môže na základe písomnej alebo osobnej žiadosti zákonného zástupcu uvoľniť žiaka z vyučovacej hodiny na lekárske vyšetrenie, pokiaľ ho nemožno vykonať v čase mimo vyučovania. Ak triedny učiteľ žiaka uvoľní počas vyučovania, zákonný zástupca je povinný prísť osobne a podpísať potvrdenie o tom, že žiaka berie z vyučovania.

**Neprítomnosť žiaka pre chorobu**

1. V prípade ochorenia sa žiak nezúčastňuje vyučovania a zapisuje sa jeho neprítomnosť do triednej knihy. Zákonný zástupca má povinnosť najneskôr do 2 dní oznámiť triednemu učiteľovi dôvod vymeškania dieťaťa zo školy.

2. V prípade podozrenia zo záškoláctva triedny učiteľ kontaktuje zákonných zástupcov po dvoch dňoch neprítomnosti žiaka (keď to dovtedy neoznámia).

3. Ak neprítomnosť žiaka trvá viac ako 3 po sebe nasledujúcich pracovných dní, vyžaduje triedny učiteľ vždy lekárske potvrdenie o chorobe žiaka alebo iný úradný doklad potvrdzujúci odôvodnenosť žiakovej neprítomnosti v škole. Tento doklad doručí zákonný zástupca triednemu učiteľovi najneskôr do 2 dní od nástupu žiaka do školy.

4. Zákonný zástupca môže žiaka ospravedlniť maximálne na dobu 3 dni po sebe.

5. V prípadoch, ak ide o častú neprítomnosť žiaka v škole, môže triedny učiteľ vyžiadať lekárske potvrdenie aj pri kratšej neprítomnosti žiaka.

6. Žiak je povinný doplniť si učivo z predmetov na ktorých sa nezúčastnil .

7. Ak žiak vymešká počas polroka viac ako 30% z vyučovania a počet známok z predmetu neumožňuje uzavrieť klasifikáciu, môže byť na podnet riaditeľa školy (na návrh vyučujúceho) komisionálne preskúšaný.

8. Ak je žiak hospitalizovaný v nemocnici, príp. inom zariadení a zúčastňuje sa tam výchovno-vzdelávacieho procesu, do triednej knihy sa nezapisuje. Do poznámky triedny učiteľ zapíše „Žiak je od ..... hospitalizovaný v ........“ Žiak navštevuje školu pri zdravotníckom zariadení od...

9. V prípade vážneho ochorenia, keď zo zdravotných dôvodov nemôže žiak dochádzať do školy, riaditeľ školy na základe písomnej žiadosti zákonných zástupcov a vyjadrenia všeobecného lekára pre deti a dorast, rozhodne o individuálnom vzdelávaní. V spolupráci s triednym učiteľom alebo ostatnými pedagógmi zabezpečí jeho vzdelávanie minimálne 2 hodiny týždenne v škole, alebo v domácom prostredí po dohode so zákonným zástupcom.

**Postup školy v prípade riešenia neospravedlnených hodín**

1. Vyučovacie hodiny, za ktoré žiak neprinesie lekárske alebo rodičovské ospravedlnenie do 2 dní od nástupu na vyučovanie sa evidujú ako neospravedlnené a vyznačia sa v triednej knihe.

2. Do triednej knihy sa zapisujú aj neskoré príchody žiaka na prvú vyučovaciu hodinu, nedovolené opustenie budovy školy počas vyučovania, ale aj bezdôvodná neprítomnosť na kultúrnych, športových a iných aktivitách organizovaných školou počas vyučovania ako aj na triednických hodinách.

3. Vymeškané hodiny sa mesačne spočítajú a evidujú ako ospravedlnené alebo neospravedlnené hodiny.

4. Ak počet neospravedlnených hodín presiahne 5 vyučovacích hodín, triedny učiteľ informuje o tejto skutočnosti riaditeľa školy a zákonných zástupcov, pozve ich preukázateľným spôsobom (písomne) na pohovor, z ktorého vyhotoví Záznam o pohovore.

5. Ak počet neospravedlnených hodín je väčší ako 15 h v mesiaci, triedny učiteľ vyplní príslušné oznámenie o zanedbávaní povinnej školskej dochádzky žiaka, ktoré riaditeľ školy pošle obci, v ktorej má žiak trvalé bydlisko a ÚPSV a R v Prešove.

6. Za správnosť postupu a vyhotovenia všetkých dokladov zodpovedá triedny učiteľ.

**Kritéria na výchovné opatrenia – pochvaly a iné ocenenia**

Návrh na udelenie pochvaly alebo iného ocenenia sa prerokuje v pedagogickej rade. Zaznamenávajú sa do triednych výkazov.

1. Pochvaly a iné ocenenia sa udeľujú za:

a) mimoriadny prejav aktivity a iniciatívy,

b) záslužný alebo statočný čin,

c) dlhodobú úspešnú prácu a korektné vzťahy medzi spolužiakmi.

2. Pochvala od triedneho učiteľa sa udeľuje za :

a) vzornú dochádzku do školy počas školského roka,

b) za dosiahnutý prospech „prospel s vyznamenaním“ za dané obdobie,

c) reprezentáciu triedy v oblasti kultúry, športu, vzdelávania a pod.

d) za 1.-3. miesto v školských kolách olympiád a rôznych súťaží

e) prácu pre triedny kolektív a podobne

3. Pochvala od riaditeľa školy sa udeľuje za :

a) reprezentáciu školy v oblasti kultúry, športu, vzdelávania a pod.

b) záslužná práca pre školu, v projektoch, zberoch a pod.

c) v priebehu navštevovania ZŠ študijný priemer 1,00

d) významný spoločenský čin (záchrana života, pomoc starým ľuďom a pod. )

**Kritéria na výchovné opatrenia – posilnenie disciplíny**

1. Opatrenie na posilnenie disciplíny žiaka sa ukladá po objektívnom prešetrení za závažné alebo opakované previnenie proti školskému poriadku, ktoré spravidla predchádza zníženiu stupňa zo správania; podľa závažnosti previnenia sa ukladá niektoré z opatrení, najmä napomenutie od triedneho učiteľa, pokarhanie od triedneho učiteľa, pokarhanie od riaditeľa školy.

2. O udelení opatrenia informuje triedny učiteľ preukázateľným spôsobom zákonného zástupcu žiaka. Opatrenie sa zaznamená do triedneho výkazu. Udelenie zníženého stupňa zo správania sa odôvodní v triednom výkaze alebo katalógovom liste žiaka.

3. Opatrenia spravidla predchádzajú zníženiu známky zo správania. Pred udelením opatrenia je potrebné previnenie objektívne prešetriť za prítomnosti zákonného zástupcu žiaka. Za jedno previnenie je možné udeliť žiakovi len jedno výchovné opatrenie na posilnenie disciplíny.

4. Napomenutie od triedneho učiteľa sa udeľuje za:

a) neskorý príchod na vyučovaciu hodinu,

b) nevhodné správanie sa žiakov v triede, alebo na verejnosti,

c) ojedinelé dopúšťanie sa menej závažných previnení proti školskému poriadku,

d) menej časté zabúdanie učebných pomôcok, žiackej knižky a pod.

5. Pokarhanie od triedneho učiteľa sa udeľuje žiakovi za:

a) 2 – 3 vymeškané neospravedlnené hodiny

b) opakované sa dopúšťanie menej závažných previnení proti školskému poriadku,

c) narúšanie vzťahov medzi spolužiakmi

d) nerešpektovanie pokynov vyučujúcich a zamestnancov školy

e) opakované nevhodné správanie sa žiakov v triede, alebo na verejnosti,

f) časté zabúdanie učebných pomôcok, žiackej knižky a pod. Pokarhanie od triedneho učiteľa udeľuje triedny učiteľ so súhlasom riaditeľa po prerokovaní v pedagogickej rade.

6. Pokarhanie od riaditeľa školy sa udeľuje žiakovi za:

a) 4 – 9 vymeškaných neospravedlnených vyučovacích hodín,

b) opakované porušovanie školského poriadku v škole a na verejnosti ,

c) časté narušovanie vyučovacieho procesu a pod.

7. Znížená známka zo správania na stupeň 2 (uspokojivé):

Žiak porušuje jednotlivé pravidlá školského poriadku, je prístupný výchovnému pôsobeniu a usiluje sa svoje chyby napraviť.

Znížená známka zo správania na stupeň 2 sa udeľuje napr. za :

a) 10 – 25 vymeškaných neospravedlnených hodín,

b) opakované závažné porušovanie školského poriadku,

c) fyzické napadnutie spolužiaka, agresívne správanie voči žiakom alebo zamestnancom,

d) krádež v škole a na verejnosti, bez trestného stíhania,

e) falšovanie úradného dokumentu (ospravedlnenie od rodičov, LV potvrdenie, záznam v ŽK)

f) priestupok voči zákonu neklasifikovaný ako prečin,

g) úmyselné poškodzovanie majetku školy,

h) svojvoľné opustenie výchovno-vzdelávacieho procesu (v škole i mimo školy ),

i) za propagáciu rasizmu, xenofóbie, za prechovávanie drog a iných omamných látok.

8. Znížená známka zo správania na stupeň 3 (menej uspokojivé) sa udeľuje napr. za:

a) žiak závažne porušuje pravidlá správania a školský poriadok alebo sa dopúšťa ďalších previnení.

b) 26 - 60 vymeškaných neospravedlnených hodín

c) veľmi vážne porušenie školského poriadku,

d) fyzické napadnutie, ublíženie na zdraví a šikanovanie,

e) priestupok voči zákonu klasifikovaný ako prečin,

f) falšovanie úradného dokumentu ako výpis z katalógového listu, vysvedčenie a pod.

g) poškodenie školského majetku s väčším rozsahom škody.

9. Znížená známka zo správania na stupeň 4 (neuspokojivé) sa udeľuje napr. za:

a) žiak sústavne porušuje pravidlá správania a školský poriadok, zámerne narúša korektné vzťahy medzi spolužiakmi a závažnými previneniami ohrozuje ostatných žiakov a zamestnancov školy.

b) 61 a viac vymeškaných neospravedlnených hodín

c) priestupok voči zákonu klasifikovaný ako trestný čin,

d) v týchto prípadoch problém preberá sociálny kurátor a postupuje podľa právnych predpisov odobratím prídavkov na dieťa a ďalšími výchovnými opatreniami voči žiakovi a zákonnému zástupcovi v zmysle platnej legislatívy.

10. Výchovné opatrenia sa zaznamenávajú v triednom výkaze alebo katalógovom liste žiaka. Udelenie zníženého stupňa zo správania sa odôvodní v triednom výkaze alebo katalógovom liste žiaka.- MP č. 22/2011 čl.9, bod 41.

11. Pri navrhovaní výchovných opatrení alebo návrhu na zníženú známku zo správania má triedny učiteľ na zreteli, či je zodpovedný za neospravedlnené hodiny žiak, alebo či neospravedlnená dochádzka žiaka do školy nie je spôsobená zanedbávaním starostlivosti o povinnú školskú dochádzku žiaka zo strany jeho zákonného zástupcu.

**Ochranné opatrenia**

1. Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca. Riaditeľ školy bezodkladne privolá:

a) zákonného zástupcu,

b) zdravotnú pomoc,

c) Policajný zbor.

2. Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy alebo školského zariadenia písomný záznam.

**Priestupky a správne delikty**

1. Podľa ustanovenia § 5 ods. 12 zákona č. 596/2003 Z. z. o štátnej správe v školstve: Zákonný zástupca dieťaťa nedbá o riadne plnenie povinnej školskej dochádzky, najmä ak neprihlási dieťa na povinnú školskú dochádzku alebo ak dieťa neospravedlnene vynechá viac ako 15 vyučovacích hodín v mesiaci.

2. Priestupky a správne delikty vo veci zanedbávania plnenia povinnej školskej dochádzky prejednáva obec (podľa zákona č. 372/1990 Zb. o priestupkoch), v ktorej má zákonný zástupca pobyt.

3. Pri podozrení zo zanedbávania povinnej školskej dochádzky je riaditeľ školy povinný zanedbávanie povinnej školskej dochádzky oznámiť obci, v ktorej má zákonný zástupca dieťaťa trvalý pobyt

4. Ak žiak vymešká viac ako 60 vyučovacích hodín v príslušnom školskom roku, je obec povinná na základe oznámenia riaditeľa školy začať priestupkové konanie v zmysle § 6 v súlade s § 37 a 37a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

5. V prípade, ak škola dodržala vyššie uvedený postup a aj napriek prijatým opatreniam sa školská dochádzka žiaka nezmení a žiak vymešká viac ako 100 vyučovacích hodín bez náležitého ospravedlnenia, obec na základe oznámenie riaditeľa školy podáva podnety na trestné stíhanie zákonných zástupcov súvisiace s ohrozovaním mravnej výchovy mládeže v zmysle § 211 ods. 1 písm. d) zákona č. 300/2005 Z. z. (Trestný zákon).

6. V prípade závažného priestupku alebo závažného porušenia školského poriadku sa nemusí v odôvodnených prípadoch dodržať hierarchia (postup) výchovných opatrení.

7. Výchovným opatreniam predchádza prevencia. Každé porušenie školského poriadku posudzuje individuálne. Pri riešení porušenia školského poriadku triedny učiteľ úzko spolupracuje so zákonnými zástupcami žiaka, pedagógmi školy, vedením školy, školským špeciálnym pedagógom, CPPP a P, políciou a pod..

8. Osobitne sa postupuje pri začlenených žiakoch so špeciálnymi výchovno-vzdelávacími potrebami.

**Kategórie priestupkov**

**A. Bežné priestupky:**

1. zabúdanie učebných pomôcok,

2. zabúdanie žiackej knižky,

3. zabúdanie prezuviek, úbor na TV a pod.

**B. Závažné priestupky:**

1. vyrušovanie na hodinách,

2. bezdôvodné opustenie školy,

3. nerešpektovanie príkazov vyučujúcich,

4. prepisovanie známok,

5. klamstvo,

6. podvody,

7. používanie mobilných telefónov a iných predmetov, ktoré rozptyľujú jeho pozornosť, prípadne ohrozujú zdravie a bezpečnosť ostatných žiakov aj žiaka samotného.

**C. Mimoriadne závažné priestupky :**

1. šikanovanie žiakov (aj slovné),

2. arogancia,

3. drzosť,

4. fyzické ublíženie,

5. krádež, fajčenie,

6. alkohol,

7. drogy,

8. ničenie školského zariadenia a pod.

**Článok 8**

**Starostlivosť o ochranu zdravia žiakov, bezpečnosť pri vyučovaní a školských akciách**

1. Žiak je povinný počas vyučovania, prestávok ako i na podujatiach organizovaných školou chrániť svoje zdravie a zdravie svojich spolužiakov.

2. Žiakom sú prísne zakázané všetky činnosti , ktoré sú zdraviu škodlivé, a to fajčiť, požívať alkohol, drogy a iné návykové látky. Aj prinesenie cigariet, alkoholu, drog, prípadne iných návykových látok sa považuje za hrubé porušenie vnútorného poriadku školy.

3. Ak má žiak podozrenie, že niekto z jeho spolužiakov užil látku ohrozujúcu zdravie, ihneď to oznámi niektorému pedagogickému zamestnancovi v poradí vyučujúci, dozorkonajúci učiteľ, triedny učiteľ, člen vedenia školy.

4. Žiaci majú prísne zakázané riešiť spory so spolužiakmi použitím fyzickej sily.

5. Žiaci majú prísne zakázané ponižovať a psychicky ubližovať svojim spolužiakom (umlčovať, šikanovať z dôvodu inej rasy, náboženstva, postihnutia atď.).

6. Žiaci nesmú tolerovať šikanovanie, ale sú povinní zavolať na pomoc dospelého.

7. Všetci žiaci sú so zásadami bezpečnosti a ochrany zdravia v škole oboznámení na začiatku školského roku triednym učiteľom. Ostatní vyučujúci v triede ich oboznámia s bezpečnostnými predpismi na prvej vyučovacej hodine. V prípadoch zvýšenej možnosti ohrozenia bezpečnosti a zdravia žiaka pri niektorých činnostiach sú žiaci oboznámení s pokynmi na predchádzanie úrazom. Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia učiteľov na predchádzanie úrazom.

8. Pri nevoľnosti, ublížení si alebo úraze žiak alebo spolužiak ihneď oznámi túto skutočnosť niektorému z pedagogických zamestnancov v poradí vyučujúci, dozor konajúci učiteľ, triedny učiteľ, člen vedenia školy, prípadne iná dospelá osoba.

9. Pri úraze alebo nevoľnosti poskytne vyučujúci, určený ako zdravotník, žiakovi prvú pomoc. Pri podozrení na vážnejší úraz alebo ochorenie zabezpečí škola žiakovi lekársku pomoc. O úraze alebo ochorení informuje rodičov žiaka. Každý úraz zapíše vyučujúci, ktorý ho zistil, do zošita úrazov. Ak žiak vymešká z vyučovania viac ako 3 dni, spíše sa záznam o úraze.

10. Za bezpečnosť žiaka zodpovedá na vyučovaní vyučujúci v triede. Pred vyučovaním, cez prestávky, po vyučovaní, na školskej vychádzke, na exkurzii a pri ostatnej výchovnovzdelávacej činnosti zodpovedajú za bezpečnosť žiakov učitelia konajúci dozor. Na škole sú zriadené tieto pravidelné dozory:

a) ranný - na chodbách pred triedami, v šatni,

b) chodbový - cez malé prestávky,

c) dozor cez veľkú prestávku,

11. Všetci žiaci školy sú povinní rešpektovať učiteľov konajúcich dozor.

12. Pri prechode žiakov z budovy na ihrisko a späť vykonáva dozor vyučujúci telesnej výchovy.

13. Pri školskom výlete a exkurzii mimo sídla školy vykonáva dozor do počtu 25 žiakov jeden pedagogický zamestnanec; ak je počet viac ako 25 žiakov, je okrem pedagogického zamestnanca zabezpečená účasť ďalšej plnoletej osoby.

**Článok 9**

**Porušenie školského poriadku a následné sankcie**

1. Za závažné porušenie školského poriadku sa považuje:

a) neospravedlnená neprítomnosť na vyučovaní počas celého dňa,

b) spáchanie priestupku alebo činu inak trestného v priestoroch školy, ktoré boli prešetrené s rozhodnutím policajného orgánu,

c) fajčenie, požitie alkoholického nápoja, omamnej alebo psychotropnej látky v čase školského vyučovania alebo príchod do školy pod ich vplyvom,

d) odmietnutie podrobiť sa vyšetreniu za účelom zistenia, či žiak nepožil alkoholický nápoj, omamnú alebo psychotropnú látku,

e) šikanovanie, obmedzovanie konania alebo práv ostatných účastníkov vzdelávacieho procesu.

**Článok 10**

**Prevencia a opatrenia pri prenosných ochoreniach a parazitoch**

1. Preventívne opatrenia školy a postup školy, ak sa u žiaka alebo dieťaťa počas pobytu v škole prejavia príznaky akútneho infekčného ochorenia alebo prenosného parazitárneho ochorenia:

a) zabezpečiť informovanosť všetkých rodičov detí, žiakov navštevujúcich školu o prevencii výskytu infekčných ochorení a parazitoch v zariadení a ich povinnostiach,

b) pri akomkoľvek podozrení učiteľky na možný výskyt infekčného prenosného ochorenia, vší a iných parazitov oznámi túto skutočnosť vedeniu školy a rodičovi (zákonnému zástupcovi) žiaka. Do príchodu rodiča zabezpečí učiteľ v spolupráci s vedením školy izolovanie žiaka od kolektívu s dôrazom na zachovanie jeho anonymity v kolektíve,

c) učiteľka dohliadne, aby vrchný odev (hlavne čiapky, šály), a ďalšie predmety, s ktorými prišla hlava žiaka, alebo ruky žiaka podozrivého zo zavšivavenia alebo iných parazitov do styku, neboli spoločne uložené (v šatni, na vešiakoch a pod.) s odevmi a predmetmi ostatných žiakov, prípadne aby ich iní žiaci nepoužívali,

d) učiteľ rodičovi (zákonnému zástupcovi) odporučí navštíviť príslušného všeobecného lekára pre deti a mládež za účelom potvrdenia diagnózy infekčného ochorenia alebo prenosného parazitárneho ochorenia a podľa lekárskych pokynov zabezpečiť liečbu,

e) vedenie školy zabezpečí do 48 hodín informovanie všetkých rodičov (zvolaním mimoriadneho rodičovského stretnutia, alebo písomne), že v škole sa vyskytli vši, alebo iné parazity. Zároveň budú rodičia informovaní o ďalšom postupe s cieľom zabrániť ďalšiemu šíreniu sa tohto ochorenia a v súlade s regionálnym úradom verejného zdravotníctva odsúhlaseným prevádzkovým poriadkom školy, bude vykonávať preventívne opatrenia,

f) učiteľka v detskom kolektíve následne vykonáva preventívne opatrenia, a to priebežným sledovaním charakteristických prejavov možného výskytu vší, svrabu a iných parazitov u ďalších žiakov, vhodným spôsobom prezrie aj vlasovú časť hlavy. Vhodné a primerané prezretia hlavy môže vykonávať aj zdravotný asistent v škole,

g) opätovný nástup žiaka do školy je možný iba po predložení potvrdenia od lekára, že žiak je spôsobilý pre opätovný návrat do kolektívu,

h) žiak, ktorý bol postihnutý prenosným infekčným alebo parazitárnym ochorením ak po nástupe do školy nemá potvrdenie od lekára o zdravotnej spôsobilosti nemôže byť prítomný v škole, ale bude mu bezodkladne predvolaný rodič, alebo zákonný zástupca, aby si ho vyzdvihol a dodatočne doručil potvrdenie od lekára, alebo pokračoval v liečbe. V prípade odmietnutia liečby vedenie školy upozorní rodiča na povinnosť školy informovať príslušný orgán štátnej správy a na možnosť odobratia dieťaťa pre zanedbanie povinnej starostlivosti.

2. Zákonný zástupca zodpovedá za dodržovanie hygienických zásad v rodine, dodržiavanie osobnej hygieny, preto má v oblasti prevencie a opatrení najmä tieto povinnosti:

a) časté umývanie rúk, dodržiavanie hygieny tela, častá výmena osobnej a posteľnej bielizne, pranie bielizne pri vysokých teplotách, pranie a dezinsekcia čiapok, šatiek, šálov, hrebeňov,

b) pravidelné prehliadky vlasov detí,

c) poslať dieťa do kolektívneho zariadenia bez prenosných infekčných ochorení, bez vší a hníd a iných parazitov vnútorných alebo povrchových (kožných),

d) ihneď informovať triedneho učiteľa, vedenie školy, školského zariadenia o výskyte vší alebo iných parazitov u svojho dieťaťa za účelom zabezpečenia opatrení aj v kolektívnom zariadení,

3. Rodič má povinnosť starostlivosti o dieťa, vrátane umožnenia poskytnúť mu zdravotnú starostlivosť.

4. V prípade výskytu prenosných parazitárnych ochorení rodič je povinný navštíviť ošetrujúceho a kožného lekára, podrobiť žiaka liečbe zabezpečiť vyšetrenie všetkých členov rodiny.

5. Ak rodič odmietne liečenie dieťaťa, možno túto skutočnosť považovať za nedodržanie povinnosti starostlivosti o toto dieťa a navyše dochádza aj k porušeniu základných práv dieťaťa. Riešenie tejto situácie je v kompetencii zodpovedných inštitúcií v sociálnej oblasti.

6. Ak rodič odmietne primerané liečenie a starostlivosť a žiak napriek tomu navštevuje školu, je škola povinná oznámiť túto skutočnosť príslušnému orgánu štátnej správy, taktiež aj vtedy, ak sa vráti žiak do školy a nemá potvrdenia od lekára o zdravotnej spôsobilosti.

**Článok 11**

**Záverečné ustanovenia**

1. Školský poriadok, zmeny a doplnky poriadku školy schvaľuje riaditeľ školy po prerokovaní na pedagogickej rade, pracovných poradách, po pripomienkovaní rady školy.

2. Triedni učitelia sú povinní oboznámiť so školským poriadkom školy žiakov triedy a ich rodičov (je potrebné viesť evidenciu s podpismi rodičov žiakov).

3. Školský poriadok zverejní riaditeľ na verejne prístupnom mieste v škole, preukázateľným spôsobom s ním oboznámi zamestnancov, deti a žiakov a informuje o jeho vydaní a obsahu zákonných zástupcov detí a žiakov.

alebo

3. Ak sa rodičia nedostavia do školy za účelom oboznámenia sa so školským poriadkom a chýba v evidencii ich podpis, pre odstránenie neistoty spôsobenej v týchto prípadoch sa použije fikcia doručenia s oboznámením za predpokladu, že rodič sa trvale zdržuje v mieste bydliska, bolo mu doručené pozvanie do školy s uvedeným dôvodom a bol poučený o možnosti, že ak sa v primeranom čase neoboznámi so školským poriadkom považuje sa rodič za oboznámeného.

4. Školský poriadok nadobúda účinnosť dňa ......................................

 .................................................

 **Mgr. Monika Filipovičová**

 *riaditeľ/ka základnej školy*